Az ars compilandi kutatástörténete, Pázmány Péter prédikációinak továbbélése 18–19. századi magyar katolikus prédikációkban


Prédikációkutatással szisztematikusan az 1970-es évek óta foglalkoznak Magyarországon, az irodalomtörténet-írás ekkor kezdte egyre aktívabban és rendszeresebben vizsgálni az egyházi irodalom műfajait. Tarnai Andor, Bán Imre, Bitskey István, Imre Mihály, Kecskeméti Gábor, Bartók István, Hargittay Emil és Gábor Csilla munkássága meghatározó e tekintetben. A megélénkülő prédikációkutatás kapcsán sok kérdés került előtérbe, amely ma is foglalkoztatja az irodalomtörténészeket. A kérdések hátterében álló elméleti megfontolások a következők: 1. A prédikáció a régi magyar irodalmi műfajok egyike. 2. Mint ilyen, a prédikáció leírt és hangzó szövegként is meg kellett felelnie bizonyos műfaji, retorikai követelményeknek, melyeket az ars praedicandi és az ars concionandi foglal össze. 3. A prédikáció szövegének létrehozásában az egyik legfontosabb szerepet a kompiláció játszotta szövegszervező erőként. Ez utóbbi megállapításból következik, hogy az ars compilandival kapcsolatban felmerülő kérdések megválaszolása a prédikációkutatás egyik legizgalmasabb szegmensét jelenti. Magam egy ilyen jellegű kutatásnak a kezdeti fázisában vagyok. Szeretném bemutatni, milyen komplex módon vizsgálható a prédikáció mint irodalmi műfaj, milyen jellemző sajátosságai vannak ehhez kapcsolódóan a kompilációnak mint szövegszervező erőnek, ezek a sajátosságok milyen kérdéseket vetnek fel, hogyan függ össze kompiláció és intertextualitás. Ehhez megpróbálom áttekinteni a kompilációkutatás hazai szakirodalmát, emellett pedig olyan primér szövegeket keresek, melyek bizonyíthatóan Pázmány Péter bizonyos népszerű prédikációit, kiemelten a Mint kell a keresztény leányt nevelni címűt használják. 

I. Elméleti alapvetések: A kompiláció fogalmáról és megítéléséről – Idézéstechnika és szövegalkotás, intertextualitás és plágium 

(1) A prédikáció mint irodalmi műfaj a teológia és a retorika tükrében


Teológiai szempontból a kora újkori katolikus prédikációk kapcsán nem lehet megfeledkezni a Tridentinum hatásáról: az egyházfegyelmi rendelkezések között igen hangsúlyos a főpapokra prédikálási kötelezettséget rovó határozat. A 16. század közepi zsinat intézkedései a hitélet megújítását célozták, ennek régi-új eszköze volt a prédikáció. Régi, mert már a korai kereszténység óta létezett, új, mert olyan változásokon ment át, amelyek lehetővé tették, hogy ne csupán evangéliumi szövegmagyarázat vagy száraz dogmatikai fejtegetés töltse ki az ősi műfaji kereteket. Vagyis az újdonság a tartalmat illetően jelentkezett a megváltozott hallgatói igények miatt.


A zsinati előírásokat követve a prédikációk szerzőinek célja az volt, hogy hallgatóságukat az igaz hitet megosztva az üdvösségre vezessék, szem előtt tartva az utilitas vagyis hasznosság elvét, figyelembe véve a hallgatóság igényeit. Bartók István összefoglalója szerint: 

„Az igehirdetőnek kell gondolnia arra, hogy a gyülekezet tagjai más-más lelki, erkölcsi tulajdonságokkal rendelkeznek, így a tanításnak a különböző emberek esetében más-más célt kell megvalósítani. A feladat azért nehéz, mert egy-egy csoportban egyszerre igen eltérő alkatú hallgatók lehetnek jelen, mégis mindenkinek a hasznára kell fordítani a prédikációt. Ebből a szempontból a hangsúly azon van, hogy mit mondjon a pap, hogyan tudhat alkalmazkodni az eltérésekhez. Ilyenkor pszichológiai, pedagógiai felkészültségből, emberismeretből vizsgázik az igehirdető.”


Leegyszerűsítő tehát az a nézőpont, amely a prédikációt pusztán egy teológiai célhoz való eljutás eszközeként határozza meg. A prédikációszerkesztés ugyanis jelentős művészet is – az ars praedicandi és ars concionandi ezen művészet szabályait foglalja össze. Ezek a szabályok bár a retorikai megformáltságra vonatkoznak, mégis komplexek, hiszen ahogy az antikvitás óta az irodalom más regisztereiben, úgy a prédikációirodalomban is összekapcsolódva élt grammatika, logika és retorika. A klasszikus ötös felosztás (inventio, dispositio, elocutio, memoria és pronunciatio) mint forma a logika szabályai szerint született, és a grammatikai szabályok ismeretében tölthető meg tartalommal. Kiindulópontunk összefoglalásaként megfogalmazható az a tétel, hogy bár a retorika a teológiai tanítás szolgálatában állt, a teológiai rendszer mégis a szövegmagyarázatokból bomlott ki.
 Vagyis a nyelvfelfogástól, ismeretelméleti megfontolásoktól és a hallgatóság figyelembe vételétől szintén fügött a prédikációszerzők fő céljának, tehát a docere (tanítás) és a movere (megindítás) megvalósulása.

(2) Kompiláció: szövegalkotási mód és idézéstechnika

Az a modern hazai kompilációkutatás kezdete óta nyilvánvaló, hogy a kompiláció fogalmának segítségével leírható két vagy több szöveg közötti viszony: egyezések, eltérések, szó szerinti és tartalmi átvételek. Ezt a viszonyt felderítve pedig kísérletet lehet tenni a kompiláció esztétikai, szempontú megítélésére, vagyis annak megállapítására, milyen a jó és a rossz kompiláció. A továbbiakban azt szeretném bemutatni, hogyan vált egyre fontosabbá a magyar irodalomtörténet-írásban a kompiláció kutatása illetve a kompilációnak mint idézéstechnikának és szövegalkotási módnak az esztétikai vonatkozása.

Ocskay György 1982-es Pázmány hatása Kelemen Didák prédikációban
 című tanulmányában azt állapította meg, hogy Kelemen Didák az érsek Kalauzából készített kivonatokat, ezeket használta fel a nyírbátori templomszentelő beszéd illetve a Krucsai János felett mondott gyászbeszéd confutatiójában. H. Kakucska Mária 1985-ös tanulmányában
 arra hívta fel a figyelmet, hogy Pázmány annak a Juan Louis Vives-nek a De institutionae feminae Christiane című művét használja fel a nőnevelésről szóló prédikációjához, aki egyébként tiltott a jezsuiták számára. Hargittay Emil szerint a kompiláció egyrészt más szerzők írásainak egybeszerkesztése, másrészt a saját korábbi művek kompilációs átdolgozása. 
 Maczák Ibolya a kérdéskört feldolgozó, 2010-ben megjelent monográfiájában úgy fogalmazott, hogy a kompiláció egyenlő az összeszerkesztéssel, tehát a fogalom egyrészt jelöli az egy vagy több szövegből létrehozott újabb szöveget alakító folyamatot, másrészt az ily módon létrejött új szöveg megnevezése.


Látható, hogy a meghatározások nem teljesen fedik egymást a két utóbbi szerzőnél (bár Maczáknak Hargittay volt a témavezetője), vagyis már ez is afelé mutat, hogy a kompiláció kérdését megfontoltan kell értelmeznünk, megítélnünk. Emellett szintén fontos kérdés, vajon mit jelent a kompiláció a prédikációszerkesztési gyakorlatban, melynek alapelveit az első egységben röviden bemutattam. 


 A kompiláció tekinthető olyan eszköznek, melynek segítségével a prédikációszerzők hatalmas szövegbázisból emelhettek be részeket saját művükbe. Az alapján, hogy milyen forrásokból dolgozott egy-egy szerző, akár következtetéseket is lehetne levonni a műveltségbeli eltéréseket illetően, ha nem lenne ismert, hogy a florilégiumok és kompendiumok segítségével azok is könnyedén idézhettek egy-egy patrisztikai műből vagy nem keresztény ókori forrásból, akik az adott műveket eredetiben vagy teljes egészében nem is ismerték. A Biblia szövege és ezen gyűjtemények mellett konkordanciák, középkori szövegek, reneszánsz és kortárs irodalmi anyagok is rendelkezésre álltak.


Mindez azt sugallja, hogy a prédikációszerzők többé-kevésbé ugyanazokhoz a forrásokhoz jutottak hozzá. Akkor viszont miért érdemes minden szerzőnél külön-külön megvizsgálni a hivatkozott szövegek eredetijét? Gábor Csilla 2001-es monográfiájában azzal indokolja a forrásvizsgálatot, hogy ezáltal információt lehet szerezni a prédikációszerzés technikájának egyéni változatairól. (Maczák Ibolya már említett könyve ilyen adatelvű vizsgálaton alapul.)


Van azonban más vonatkozása is a forrásvizsgálatnak: tekintve, hogy maga a prédikáció több elvárásnak kellett, hogy eleget tegyen – persze elsődleges célja az üdvösségre való vezetés –, elmondható, hogy már a szerkesztési folyamatot megelőző forráskeresés is több cél szolgálatában állt. A szerző egyrészt tudományos megalapozottságot akart adni a szövegének, másrészt be akart kerülni egy hagyományba, hogy fenntartsa illetve továbbadhassa azt.
 Ehhez kapcsolható Hargittay Emil meglátása is: szerinte a kompiláció eszmei háttere az imitáció, az ehhez társuló értékítélet szerint az utánzás elsőbbrendű az új találmányokkal szemben.
 Maczák Ibolya szerint a hagyományőrzés eszközének lehet tekinteni például az előszóbeli alázatossági formulákat is, mert ezek a kötelező óvatosságot szolgálják, és a korábbi szöveghagyományhoz kapcsolják az új prédikációt. Nem szeretnék túl részletesen kitérni az alázatossági formulák retorikai megformáltságára, csupán azt szeretném megvilágítani, hogy a minutio jól működtetése érzék, stílus és habitus kérdése (a 17–18. században és ma is). Az önkisebbítés által el lehetett nyerni a hallgatóság jóindulatát, de a minutio hathatott álságosan, a szónokot, prédikátort álszerényként megjelenítve, s retorikailag is szervetlenül illeszkedhetett, ha a szerénykedés csak kötelező elemként jelent meg a szövegben.

(3) Teológia és esztétika – docere és movere mellett a delectare fontossága


A prédikációszerkesztés kapcsán megvizsgáltam, hogyan függ össze teológia és retorika, és hogyan áll a kompiláció mint szövegalkotási mód és idézéstechnika a tanítás és megindítás, az üdvösségre vezetés szolgálatában. Azonban ha a szándék kevés, akkor viszont mi kell ahhoz, hogy egy szöveg hatni tudjon? Máshogyan feltéve a kérdést: miért ne legyen szép is egy tanító, a jóra buzdító szöveg? Visszautalva az első egységben elmondottakra: a hívek kevesellték volna az „Ezt tedd, ezt ne tedd, és üdvözülsz”-típusú, csupán dogmatikai és moralizáló fejtegetéseket tartalmazó prédikációkat, vagy ezek nehezebben hatottak volna rájuk. Megoldást az jelenthetett, ha a szerző arra is törekedett, hogy esztétikai élményt nyújtson hallgatóinak vagy olvasóinak. A prédikáció mint elhangzott és/vagy leírt szöveg a nyelv által jön, jött létre. Ahhoz, hogy ez a szöveg gyönyörködtessen is, a nyelvben rejlő művészi lehetőségeket kellett kiaknázni. Ezt Pázmány Péter tudatosan meg is tette, az ő nyomdokait követte a többi katolikus prédikációszerző
 forráshasználatban. Erre mondja Gábor Csilla: a pázmányi prédikációk forrásait ismerve minden katolikus kora újkori prédikációszerző forrásai ismertnek tekinthetők. Pázmány nyomtatásban megjelent prédikációit kompilálták (akár protestánsok is), a Kalauz (Az isteni igazságra vezérlő kalauz) mint teológiai összefoglaló pedig elméleti hátteret nyújtott ahhoz, hogy a hitszónokok mindenkor az „isteni igazság”-ot hirdethessék hallgatóiknak. 


A prédikáció tehát a nyelv segítségével Istenről és Isten szaváról szól. Ez a megállapítás azonban paradoxonok sorát veti fel: a nyelv mint érzékekkel megfogható valóság az érzékfeletti világ, Isten valóságára próbál rámutatni. De a szakrális szféra nyelvét a szimbólum alkotja, ezért interpretációra szorul.
 Az evangéliumok a legbölcsebb tanítást hordozzák, nyelvezetükre jellemző egyfajta egyszerűség, „stylus simplicitatis” - ez az egyszerűség azonban nem jelentheti az isteni tudásnak a leegyszerűsítését. Az Istenről való beszéd viszont szükségszerű, a nyelv által mégsem lehet ezt tökéletesen megvalósítani. Tasi Réka megállapítása szerint Isten kimondhatatlanságának problematikája egyszerre vonzhatja és el is rettentheti a mindenkori papot,
 emellé társul a hatalmas felelősség, melyet egy közösség irányítása, üdvösségre vezetése jelent. Ide illik a 17–18. századi katolikus prédikátoroktól sokat idézett textus Szent Máté evangéliumából (Mt 19,26): „Embernek ez lehetetlen, de Istennél minden lehetséges” – vagyis az isteni kegyelem segítségével megkísérelhető a nyelv és az értelem korlátainak megértése.
 

(4) A végső kérdés: Ars compilandi: művészet vagy mesterség? – Delectare a docere és movere szolgálatában


Eddig a kompilációról mint szövegalkotási módról és idézéstechnikáról szóltam, az előző egységben pedig azt vizsgáltam, hogyan válhatott hangsúlyosabbá a prédikációírásban a gyönyörködtetés elve. Ez a rész a kérdésekről fog szólni:  movere és delectare mint elérni kívánt célok mennyiben erősítik vagy éppen oltják ki egymást a prédikáció keretein belül, hogyan lehet használni – Pázmány megfogalmazása szerint – a „szavak tajtékzó bőségé”-t, vagyis miként függ össze kompiláció, delectare és esztétika.


 A barokk retorikai igény középpontjában állt a szóbőség, az amplificatio, vagyis bővítés. Ennek módozatait a retorikai hagyomány tartalmazta. Desiderius Erasmus 1512-es retorikai munkájában kétféle copiát különböztetett meg: a copia rerumot és a copia verborumot. A copia rerum a tárgy bőségét jelenti, a copia verborum pedig a kifejezés bőségét.


A barokk retorikai irodalomban – a prédikációirodalomban is – az amplificatio hangsúlyosan összekapcsolódott a delectare igényével. A szóképekkel és alakzatokkal való bővítés biztosította a változatosságot, ami a gyönyörködtetés előidézője. A hitszónoknak azonban megfontoltan kellett élnie a copia verborummal, nehogy a szavak túlzott bősége elterelje a figyelmet az isteni tanításról illetve akadályozza a prédikáció megértését.
 


Milyen kérdések adódnak ebből?


1. Hogyan ítéljük meg a kompilációt esztétikai, minőségi szempontból, van-e jó és rossz kompiláció?

Bárczi Ildikónak a modern hazai kompilációkutatás kezdetén, az 1990-es évek elején kissé esszéisztikus módon megfogalmazott kijelentése szerint a kompiláció megítélésében az az elméleti feltételezés, hogy a kompiláció minősége, a szerző alkotói tevékenysége fordítottan arányos az átvett szövegek, gondolatmenetek terjedelmével.
 Maczák Ibolya viszont úgy vélekedik, hogy a prédikációszerzők műveltségbeli különbsége csupán a forrásválasztásban, de nem a kompiláció módszerében mutatkozik meg.


2. Mi a helyzet a plágiummal?

Adódik a kérdés, hogy ilyen szövegalkotási hagyományban mennyire kell vagy lehet figyelembe venni az originalitás szempontját. Nem szabad azonban megfeledkezni arról, hogy ekkor nem a romantika utáni eredetiség a fontos, hanem a hagyományhoz való szoros kapcsolódás. Viszont elvárták az idézett szöveg forrásának pontos megjelölését. Mercs István 2010-ben megvédett doktori értekezésében arról ír, hogy a praktizáló pap számára a forrásmegjelölés egyrészt hitelesített, vagyis nyilvánvalóvá tette, hogy a hitszónok csak „kanonizált” forrásokat használt fel, nem eretnek tanításokat hangoztatót, másrészt olyan „link” volt, ahol azok a papok, akik az adott prédikációt mintaként használták, további felhasználható információt találhattak a beszédszerkesztéshez.
 Pázmány jelölte átvételeit, és elvárta, hogy mások is jelöljék, ha tőle emelnek át szövegeket. Az evangélikus Mihálykó János 1609-ben saját neve alatt kinyomtatta a katolikus Pázmány három évvel korábban megjelent Imádságos könyvét. Pázmány ezt maró iróniával kommentálta. Mint tudjuk, ez volt az első leleplezett plágium a magyar irodalomban. 


A következő kérdés: 


3. Van-e jó és rossz prédikáció?

Erre sem könnyű válaszolni, mert alapvetően szándék és megvalósulás gyakran igen távol állhat és állhatott egymástól a 17–19. századi prédikációk esetében is. Csupán szubjektív szempontok alapján nem volna helyénvaló megítélni egy-egy prédikációt, az adekvát válaszhoz szükséges maguknak a szövegeknek adatelvű vizsgálata, Maczák Ibolya így vizsgált 17–18. századi prédikációkat.


Hogy kiderüljön, ténylegesen hogyan történt a 17–18. századi kompiláció, Maczák minden esetben azonosítja a forrást, az átvételt táblázatban rögzíti, és megvizsgálja, milyen szempontok alapján válogathatott a kompilátor, majd ezek alapján következtetéseket von le. A szerző összetett, a szövegek aprólékos elemzését is lehetővé tévő rendszert hoz létre abból a célból, hogy 17–18. századi prédikációkat az összeszerkesztésként értelmezett kompiláció fogalomkészletének segítségével tudjon bemutatni. Az Elemzések című fejezetben Maczák huszonhárom prédikációt vesz sorra. Minden prédikációelemzést címmel lát el, olyannal, mely jól eltalált, lényegre törő, tömören előrevetíti, összefoglalja azokat a lényeges következtetéseket, melyeket a szövegek filológiai adatokra támaszkodó vizsgálatával le lehet vonni. Hoz példát – az egyébként nem túl gyakori – felekezetközi kompilációra (Tyukodi Márton használja Káldi György szövegeit), és nem riad vissza attól sem, hogy a kompiláció módszereinek felderítésével értékítéletet mondjon az adott prédikációról (Illyés András kompilálja Pázmányt). Megvizsgálja az átvételek mértékét, terjedelmét: nem mindegy, hogy pár sort vagy egész lapokat kompilált a hitszónok. Az átvételek szerkesztettségét is elemzi: az idézett szöveget nem minden esetben szó szerint építették be a kompilátorok az új prédikációba, hanem kihagytak belőle részeket, tömörítették, bővítették, átfogalmazták vagy átdolgozták azt. Jelentősége van annak is, hol helyezte el a kompilátor az átvételt. (Maczák Ibolya olyan prédikációt is elemez, amelynek csak az elején található átvétel, a prédikáció szerzőjének csupán kezdeti segítségre volt szüksége.) Végül a szerző kutatásai fontos tanulságát fogalmazza meg könyve Összegzésében: „A szövegalkotás kompilációs, excerpálást érvényesítő formája tehát – a »műfajából« adódó kötöttségei ellenére – számtalan variációs lehetőséget rejtett magában, ezért jelentős mértékben segíthette az önálló szépírói stílus kialakítását, mivel teret engedett a szerkesztői invenciónak. Több esetben figyelhető meg ugyanis, hogy az átvételeket új szerkezetben, a prédikáció más helyén, módosítva – például tömörítve, bővítve – szerepeltette a kompilátor”.

(5) A kompiláció mai szemmel


Hogyan néz ki a felvázolt imitáció-originalitás-plagizáció problémakört az intertextualitás nézőpontjából? Mercs István nyomán azt tételezhetjük fel, hogy az irodalmi műalkotásokhoz hasonlóan a kora újkori prédikáció is olyan dinamikusan változó megnyilvánulásként tekinthető, amely beleilleszkedik az irodalmi formák folytonos kommunikációjába.
 A kompilációra mint szövegeket szervező erőre tekintve: vizsgálható a prédikációk szövegközi létmódja. Ebben a létmódban az Istenről szóló szövegek nemcsak a közös téma, hanem az idézési mód sajátosságai és annak következményei által is kommunikálnak egymással, így alkotnak hálót. 


Az irodalmi igényű megnyilatkozást a világmegértés, a világ-én viszony felmérésére tett kísérlet, az önkifejezés indukálja. A prédikáció szerzője is meg akarja érteni saját magát, a körülötte lévő világot, Istent, ugyanakkor felelősséggel tartozik másokért. Számára ezt a bonyolult helyzetet egyértelműsítheti az a tudat, hogy az üdvözülés és az erre való vezetés a legfontosabb dolog – már ebben a világban is.

II. Gyakorlati vonatkozások: Pázmány-prédikációk hatástörténete a kompiláció tükrében a 19. században – Kutatási irányok, vizsgálandó szövegek

Első éves hallgatóként írtam egy szemináriumdolgozatot Pázmány Péter Mint kell a keresztény leányt nevelni című prédikációjának retorikai elemzéséről, azóta foglalkozom prédikáció- és kompilációkutatással. Jelenleg a kutatás kezdeti szakaszában vagyok, célom, hogy a minél elmélyültebb filológiai tudás mellett megszerzése mellett találjak olyan katolikus prédikációkat, melyekről bizonyíthatom, hogy Pázmány említett prédikációját kompilálják. Így láthatóvá válna, hogyan változott a prédikációszerzés technikája a 19. században, milyen új kihívásoknak és igényeknek kellett megfelelnie egy hitszónoknak, és ennek érdekében hogyan alkalmazta saját korára az elődök kompilációs technikáit. 

Lukácsi Zoltán Szószék és világosság. A magyar katolikus prédikáció a 18–19. század fordulóján című tanulmányában
 reflektál ezekre a kérdésekre. Úgy találja, mivel ebben a korban már nem a keresztény felekezetek küzdöttek egymással, hanem az Isten létét állító illetve az Isten létét tagadó két véglet, ezért új lelkipásztori stratégiára és újfajta retorikára volt szükség.
 A prédikáció külső formáját illetően jórészt megmaradtak a barokk jellegzetességek, a klasszikus ötös felosztás használata.
 A kor igényei miatt azonban például csökkent a prédikáció időtartama. A homília, a napi evangéliumi szakaszt részletesen elemző és magyarázó szöveg szinte teljesen eltűnt, helyét az erkölcsi illetve dogmatikai fejtegetések vették át.
 Lukácsi intertextuális viszonyt generáló idézéstechnikaként értelmezi a kompilációt, azonban szerinte „az egyes szövegek vándorlása, átvétele teljességgel kibogozhatatlan”.
 Véleményem szerint ez az állítás Maczák Ibolya könyvének ismeretében nem állja meg a helyét. A forráshasználatot illetően Lukácsi azt állapítja meg, hogy sem az egyházatyák tanítása, sem maga a Szentírás nem volt többé megfellebbezhetetlen autoritás, a beszédek célja sokkal inkább a tanítás, mint a gyönyörködtetés volt.
 

Pázmány Keresztény leány-prédikációja hatástörténetének kapcsán érdemes lenne a lánynevelés történeti kontextusában is megvizsgálni az érsek prédikációját kompiláló beszédeket abból a szempontból, vajon a Mária Terézia előtti és utáni lánynevelés közötti különbségek, az oktatás intézményesülésére való reflexiók megjelennek-e azokban. Túri Tamás egy unitárius prédikátor, Fejérvári Sámuel prédikációit kutatva
 figyelt fel a Pázmány Keresztény leány-prédikációjával való tartalmi párhuzamokra, így a felekezetközi kompilációt állította tanulmánya középpontjába, és retorikai szempontból elemezte a szövegeket, a neveléstörténeti vizsgálat lehetőségét nem használta ki. 

Valószínűleg Pázmány prédikációját használta Sombori József is, beszédeinek vizsgálatával eddig Lukácsi Zoltán foglalkozott Sombori József egyházi beszédei. A katolikus prédikáció útkeresése a felvilágosodás korában című tanulmányában
. Szerinte Sombori eredeti és igényes színvonalon törekedett a katolikus prédikáció megújítására, a vallásosságnak és a keresztény gondolkodásnak a kor igényeihez való igazítására. Kora hitszónokaitól eltérően az ő beszédei lendületesek, könnyed mondatfűzésűek. Sombori József prédikációi Nagy emlékezetű néhai SOMBORI Jósef úrnak egyházi beszédei
 címen, három kötetben jelentek meg nyomtatásban 1827-ben. Sajnos a három kötet közül még csak az elsőhöz fértem hozzá, pedig a harmadik kötetben szerepel egy halotti beszéd,
 mely Gróf Földvári Terézia temetésén hangzott el. A beszédből az elhunytról nagyon kevés tudható meg, annál több a keresztény leány erényeiről és neveléséről, éppen ezért tanulságos lenne összevetni Pázmány prédikációjával az egyezéseket illetően. Az általam forgatott első kötetben huszonhat beszéd szerepel. Huszonkét beszéd a karácsonytól Nagyboldogasszony ünnepéig tartó időszakban lévő ünnepekre íródott, két prédikáció templomünnepre, az utolsó pedig Sombori székelyudvarhelyi plébánosságba és főesperesi tisztségbe való beiktatásakor hangzott el. Valószínűleg a négy úrnapi prédikáció
 tartalmaz kisebb-nagyobb mértékű Pázmány-kompilációt, de ezt a szerző nem jelezte.

A Sombori József Tizenkét keresztényi elmélkedések című kötetében
 szereplő írások esetében is nagy valószínűséggel lehetne kompilációt feltárni részletes vizsgálattal.

Egy 18. századi halotti beszédeket tartalmazó kolligátum szintén felvet számomra érdekes kutatási lehetőségeket: érdemes lenne megvizsgálni, milyen szerkesztői elvek alapján kötötték egybe a szövegeket. A kötetben például több olyan prédikáció is szerepel, amely Krucsai-családtagok temetésén hangzott el: két halotti beszédet Krucsai János temetésének alkalmából
, egy-egy Krucsai Márton
 illetve Krucsai Julianna
 temetésének alkalmából. A Krucsai Jánosén kívül Barkóczi Krisztina esetében
 van példa a kötetben arra, hogy egy személy temetésének alkalmára több beszéd is készülhetett: ezek alapján rekonstruálni lehetne a temetés állomásait, akár magát a temetési menetet. Ez utóbbi prédikációk illetve a Gróf Erdődy Gábor Antal egri püspök  temetésére írt beszéd
 valószínűleg szintén kompilálják Pázmányt, ezt is érdemes lenne feltárni. Érdekes kivétel a kötetben a Hallerkői Haller György temetésére írt prédikáció
 abból a szempontból, hogy ez precíz, a forrásmunkákra hivatkozó lábjegyzeteket tartalmaz: Kolosvári Pál Pázmányra hivatkozik a főszövegben, a hivatkozáshoz tartozó lábjegyzetben a Kalauz szerepel. (A római katolikus egyház fennállása az apostolok idejétől kezdve bizonyítható - „a' mint ezt Pázmány Péter Cardinál szépen meg mutattya”.

A kompiláció lehetőséget adott a prédikációszerzőknek arra, hogy egy szövegbázisból, végső soron szavak bőségéből válogassanak. Hiszen minden prédikáció az Istenről szól, a bőség abból adódik, hogy bár a szerző tisztában van saját nyelvi korlátaival, mégis újra és újra körülírja a körülírhatatlant. A hitszónokok azzal a szándékkal fogalmaztak prédikációt, hogy ilyen ellentmondásokkal teli viszonyok között is tanítsák, jóra indítsák és gyönyörködtessék hallgatóikat, ezáltal vezessék őket az üdvösségre, és mindehhez kanonizáltnak számító forrásokat használtak fel olyan módon, amely a mai eredetiségfogalommal akár plágiumnak is tűnhet. Érdekes feladatnak tartom ezt a forráshasználati módot, a kompilációt, amely idézés- és szövegalkotási technika is, egy jól meghatározott szövegkorpusz esetében minél többféle szempontból vizsgálni, hiszen a kompilációnak nem csupán az egyházi irodalom tekintetében, hanem az intertextualitás elméletei felől is nagy tétje van.

